CELEX: E2015C0277
Language: et
Date: 2015-07-06 00:00:00
Title: EFTA järelevalveameti otsus nr 277/15/COL, 6. juuli 2015, teatavate Posten Norge AS logistikateenuste väljajätmise kohta Euroopa Parlamendi ja nõukogu direktiivi 2004/17/EÜ (millega kooskõlastatakse vee-, energeetika-, transpordi- ja postiteenuste sektoris tegutsevate ostjate hankemenetlused) kohaldamisalast [2016/488]

7.4.2016   
            
            
               ET
            
            
               Euroopa Liidu Teataja
            
            
               L 92/68
            
         EFTA JÄRELEVALVEAMETI OTSUS
   nr 277/15/COL,
   6. juuli 2015,
   teatavate Posten Norge AS logistikateenuste väljajätmise kohta Euroopa Parlamendi ja nõukogu direktiivi 2004/17/EÜ (millega kooskõlastatakse vee-, energeetika-, transpordi- ja postiteenuste sektoris tegutsevate ostjate hankemenetlused) kohaldamisalast [2016/488]
   EFTA JÄRELEVALVEAMET (EDASPIDI „JÄRELEVALVEAMET”),
   võttes arvesse Euroopa Majanduspiirkonna lepingu XVI lisa punktis 4 osutatud õigusakti, millega sätestatakse riigihankelepingute sõlmimise kord kommunaalteenuste sektoris (Euroopa Parlamendi ja nõukogu 31. märtsi 2004. aasta direktiiv 2004/17/EÜ, millega kooskõlastatakse vee-, energeetika-, transpordi- ja postiteenuste sektoris tegutsevate ostjate hankemenetlused), (1) eriti selle artikli 30 lõikeid 1, 5 ja 6,
   võttes arvesse EFTA riikide vahel järelevalveameti ja kohtu asutamise kohta sõlmitud lepingut (edaspidi „järelevalve- ja kohtuleping”), eriti selle protokolli 1 artikleid 1 ja 3,
   võttes arvesse järelevalveameti 19. aprilli 2012. aasta otsust, millega tehakse riigihangete eest vastutavale liikmele ülesandeks võtta vastu teatavad otsused riigihangete valdkonnas (otsus nr 136/12/COL),
   olles konsulteerinud EFTA riigihangete komiteega,
   ning arvestades järgmist:
   I.   ASJAOLUD
   
   
               (1)
            
            
               Pärast teavitamisele eelnenud läbirääkimisi sai järelevalveamet 20. märtsi 2015. aasta kirjas (2) ettevõtjalt Posten Norge AS (edaspidi „Norra Post”) taotluse võtta vastu otsus direktiivi 2004/17/EÜ artikli 30 lõike 1 kohaldatavuse kohta teatavate logistikateenuste suhtes. Järelevalveamet teavitas Norrat taotluse saamisest (3). Pärast järelevalveametiga konsulteerimist muutis Norra Post 1. juuni 2015. aasta kirjas (4) taotluse ulatust. Järelevalveamet konsulteeris 10. juuni 2015. aasta kirjades EFTA riigihangete komiteega ning palus esitada oma seisukoht kirjaliku menetluse teel (5). 26. juunil 2015 esitas EFTA riigihangete komitee järelevalveameti otsuse eelnõu kohta ühehäälselt vastu võetud heakskiitva arvamuse (6).
            
         
               (2)
            
            
               Norra Posti muudetud taotlus käsitleb järgmisi Norra Posti määratletud logistikateenuseid:
               
                           a)
                        
                        
                           riigisisesed ettevõtjatevahelised standardpakiteenused – Norra ettevõtjate poolt Norra ettevõtjatele saadetud alla 35 kg kaaluvate postipakkide kättetoimetamine (sealhulgas riiki sissetulevad postipakid, mida Norra postiettevõtja või logistikateenuste pakkuja toimetab kätte välisriigis asuva postiettevõtja või logistikateenuste pakkuja nimel);
                        
                     
                           b)
                        
                        
                           rahvusvahelised ettevõtjatevahelised standardpakiteenused (väljaminevad pakid) – Norra ettevõtjate poolt välisriigis asuvatele ettevõtjatele saadetud alla 35 kg kaaluvate postipakkide kättetoimetamine;
                        
                     
                           c)
                        
                        
                           riigisisesed ekspresspakiteenused (ühepäeva-/ööekspress) – postipakkide ja kaupade kättetoimetamine Norra ettevõtjatele, kusjuures kättetoimetamine on tagatud järgmisel päeval enne kindlaksmääratud tähtaega;
                        
                     
                           d)
                        
                        
                           rahvusvahelised ekspresspakiteenused (sissetulevad ja väljaminevad pakid) – postipakkide kiirtransport Norrasse ja Norrast välja;
                        
                     
                           e)
                        
                        
                           kauba (ühend- või üldveos) ekspedeerimine – 35 kuni 2 500 kg kaaluvate kaupade kättetoimetamine terminalide võrgustiku kaudu, välja arvatud postipakid ning termo- ja mahtlasti transport, kusjuures samale saajale toimetatakse kätte mitu kaubaühikut;
                        
                     
                           f)
                        
                        
                           kauba (osaveos) ekspedeerimine – 2 500 kg või enam kaaluvate kaupade kättetoimetamine, mida ei käidelda terminalides, vaid transporditakse maanteed või raudteed mööda, välja arvatud termo- ja mahtlasti transport.
                        
                     
         
               (3)
            
            
               Taotlusele on lisatud riigi konkurentsiameti ehk Konkurransetilsynet'i (edaspidi „Norra konkurentsiamet”) aruanne, milles järeldati, et Norra Post oli hästi avatud konkurentsile kõikidel turgudel, millest on järelevalveametile teatatud.
            
         II.   ÕIGUSRAAMISTIK
   
   
               (4)
            
            
               Direktiivi 2004/17/EÜ artikli 30 lõikega 1 nähakse ette vabastus riigihanke-eeskirjade täitmisest olukordades, kus turuosalised tegutsevad konkurentsikeskkonnas. Direktiivi artikli 30 lõige 1 näeb ette, et:
               „Lepingutele artiklites 3–7 mainitud tegevuse võimaldamiseks ei kohaldata käesolevat direktiivi, kui liikmesriigis, kus neid täidetakse, on see tegevus otseselt avatud konkurentsile turgudel, millele juurdepääs ei ole piiratud.”
            
         
               (5)
            
            
               Direktiivi artikli 30 lõikes 1 on sätestatud kaks nõuet, mis peavad olema täidetud enne, kui järelevalveamet võib teha erandi artikli 30 lõikes 5 sätestatud nõudest, võttes arvesse direktiivi artikli 30 lõiget 6.
            
         
               (6)
            
            
               Direktiivi 2004/17/EÜ artikli 30 lõike 1 esimene nõue on, et tegevus toimuks turgudel, millele juurdepääs ei ole piiratud. Vastavalt direktiivi artikli 30 lõikele 3 peetakse juurdepääsu turule mittepiiratuks, kui liikmesriik on kohaldanud ja rakendanud sektori või selle osa avamist käsitlevaid asjakohaseid EMP õigusakte.
            
         
               (7)
            
            
               Direktiivi 2004/17/EÜ artikli 30 lõige 5 võimaldab järelevalveametil võtta hankijate palvel vastu artikli 30 lõiget 1 kohaldavaid otsuseid, kui seda näevad ette asjaomase liikmesriigi seadused. Norra puhul on see nõue täidetud. Direktiiv 2004/17/EÜ võeti Norra õigusesse üle 16. juuli 1999. aasta riigihangete seadusega nr 69 (7) ning 7. aprilli 2006. aasta määrusega nr 403 tarnesektorite (vee-, energeetika-, transpordi- ja postiteenused) riigihanke eeskirjade kohta (8). Määruse nr 403 §-s 15–1 on sätestatud, millistel tingimustel ja millises korras saab direktiivi artiklit 30 Norra hankijate suhtes kohaldada. Määruses nr 403 on sätestatud, et hankijad võivad taotleda järelevalveametilt otsust, kas direktiivi 2004/17/EÜ artikli 30 lõiget 1 saab kohaldada asjaomase tegevuse suhtes Norras. Enne taotluse esitamist võivad hankijad vajaduse korral küsida riigi konkurentsiametilt arvamust.
            
         
               (8)
            
            
               Käesoleva taotluse puhul on vastavalt direktiivi 2004/17/EÜ artikli 30 lõikele 3 asjakohane EMP õigusakt direktiivi 2004/17/EÜ XI lisa punktis F osutatud õigusakt, nimelt Euroopa Parlamendi ja nõukogu direktiiv 97/67/EÜ (9). Norra võttis siseriiklikku õigusesse üle direktiivi 97/67/EÜ ning selle esimesed muudatused, mis kehtestati Euroopa Parlamendi ja nõukogu direktiivi 2002/39/EÜ muudatustega (10). Direktiivi 97/67/EÜ viimaseid muudatusi, mis kehtestati Euroopa Parlamendi ja nõukogu direktiivi 2008/6/EÜ muudatustega, (11) ei ole aga veel tänaseni Euroopa Majanduspiirkonna lepingusse inkorporeeritud. Direktiivi 97/67/EÜ viimased muudatused ei mõjuta siiski taotlusega hõlmatud tegevusi ja seega ei ole direktiivi 2004/17/EÜ artikli 30 lõikes 3 sätestatud eelduse täitmiseks ühtegi õiguslikku takistust.
            
         
               (9)
            
            
               Direktiivi 2004/17/EÜ artikli 30 lõike 1 teine nõue on, et EFTA riigis, kus asjaomane tegevus toimub, oleks see tegevus otseselt avatud konkurentsile. Küsimus, kas tegevus on otse avatud konkurentsile, lahendatakse „kriteeriumide põhjal, mis vastavad konkurentsi käsitlevatele asutamislepingu sätetele, nagu asjaomaste kaupade või teenuste omadused, alternatiivsete kaupade või teenuste olemasolu, hinnad ja mitme kõnealuseid kaupu või teenuseid pakkuva tarnija tegelik või võimalik kohalolek turul” (12).
            
         
               (10)
            
            
               Otsest avatust konkurentsile hinnatakse mitmesuguste näitajate põhjal, millest ükski ei ole iseenesest otsustav. Käesolevas otsuses käsitletud turgude puhul tuleks ühe kriteeriumina arvesse võtta peamiste turuosaliste turuosa asjaomasel turul. Teine kriteerium on kõnealuste turgude kontsentratsioon (13). Otsest avatust konkurentsile hinnatakse objektiivsete kriteeriumide alusel, võttes arvesse kõnealuse sektori eripära. Kuna käesolevas otsuses käsitletavate tegevuste tingimused on erinevad, hinnatakse iga asjaomast tegevust või turgu eraldi.
            
         
               (11)
            
            
               Ehkki teatavatel juhtudel võidakse ette näha turu eri määratlusi, puudub vajadus asjaomase turu täpse määratluse järele, sest mitmeid Norra Posti kirjas loetletud teenuseid käsitletakse sellises ulatuses, et hindamise tulemus jääb samaks, olenemata sellest, kas lähtutakse kitsast või laiemast määratlusest.
            
         
               (12)
            
            
               Käesolev otsus tehakse ainuüksi direktiivi 2004/17/EÜ artikli 30 kohase erandi tegemiseks ja see ei piira konkurentsieeskirjade kohaldamist.
            
         III.   HINDAMINE
   
   
               (13)
            
            
               Tuleks silmas pidada, et käesoleva otsuse eesmärk on teha kindlaks, kas taotluses käsitletavad teenused on avatud konkurentsile (turgudel, kuhu juurdepääs ei ole piiratud direktiivi 2004/17/EÜ artikli 30 tähenduses) sel määral, et ka direktiivis 2004/17/EÜ sätestatud hankelepinguid käsitlevate üksikasjalike eeskirjadega seotud korra kohaldamiseta on tagatud, et käesolevas otsuses käsitletud tegevuste puhul vajalikud riigihanked korraldatakse läbipaistval, mittediskrimineerival viisil, tuginedes kriteeriumidele, mis võimaldavad kindlaks teha majanduslikult kõige soodsama pakkumise.
            
         
               (14)
            
            
               Sellega seoses tuleks meelde tuletada, et määratletud turgudel tegutseb tavaliselt mitu logistikateenuste pakkujat. Käesoleva otsuse puhul ja ilma konkurentsiõiguse üldisemat kohaldamist piiramata hinnatakse konkurentsile avatuse analüüsis üksnes seda, kas Norra Posti tegevused on praegu avatud konkurentsile turgudel, millele juurdepääs ei ole piiratud.
            
         
               (15)
            
            
               Nagu eespool selgitatud, peab järelevalveamet tegema kindlaks, kas asjaomased tegevused on otseselt avatud konkurentsile. Selleks analüüsis järelevalveamet Norra Posti esitatud tõendeid ning Norra konkurentsiameti, Norra Posti konkurentide ja klientide esitatud teavet. Tuleb märkida, et turuosa ja turu kontsentratsiooni hindamisel tugines järelevalveamet eelkõige Norra Posti esitatud turuandmetele. Mõned andmed said kinnitust järelevalveameti turuteabe kogumise käigus, kuid kõikidele turuosa andmetele ei suutnud järelevalveamet kinnitust saada.
            
         
      Turu määratlus – tooteturg
   
   
               (16)
            
            
               Vastavalt Euroopa Komisjoni otsustuspraktikale konkurentsiõigusega seotud juhtudel (14) ning pakiteenuseid puudutavatel direktiivi 2004/17/EÜ artikli 30 kohaste väljajätmistega seotud juhtudel, (15) on taotleja eristanud asjaomaseid turge järgmiselt:
               
                           a)
                        
                        
                           standard- ja ekspresspakiteenused vastavalt saadetise ajatundlikkusele;
                        
                     
                           b)
                        
                        
                           riigisisesed ja rahvusvahelised pakiteenused;
                        
                     
                           c)
                        
                        
                           ettevõtjalt tarbijale suunatud ning ettevõtjatevahelised pakiteenused, ning
                        
                     
                           d)
                        
                        
                           postipakkide ja kauba kättetoimetamine vastavalt kaalule, mõõtmetele ja käitlemiseks vajalikele seadmetele.
                        
                     
         
      Turu määratlus – geograafiline turg
   
   
               (17)
            
            
               Euroopa Komisjon (edaspidi „komisjon”) on leidnud eri konkurentsialastes otsustes, (16) kuid ka seoses direktiivi 2004/17/EÜ artikliga 30, (17) et riigisiseste ja rahvusvaheliste ettevõtjatevaheliste pakiteenuste, riigisiseste ja rahvusvaheliste ekspressteenuste ning üld-/ühendveose (ehk kergkauba) ning osaveose teenuste geograafilised turud olid riikliku ulatusega. Mõne sellise turu puhul on komisjon kaalunud, kas need võiksid ulatuda üle riigi piiride, kuid ei ole siiski sellekohast otsust teinud (18). Selline jaotus põhineb peamiselt asjaolul, et neid teenuseid osutatakse liikmesriigi tasandil. Taotluse esitaja seisukoht on kooskõlas komisjoni eelnimetatud praktikaga.
            
         
               (18)
            
            
               Norra konkurentsiamet on jõudnud järeldusele, et asjaomase turu täpse geograafilise määratluse võib jätta lahtiseks, kuna olenemata kitsamast või laiemast määratlusest on analüüsi tulemus sama (19).
            
         
               (19)
            
            
               Võttes arvesse, et käesoleval juhul puuduvad tõendid turgude suurema või väiksema geograafilise ulatuse kohta, käsitab järelevalveamet käesolevas otsuses direktiivi 2004/17/EÜ artikli 30 lõikes 1 sätestatud tingimuste hindamisel ja ilma konkurentsiõigust piiramata asjaomaste geograafiliste turgudena Norra territooriumi.
            
         
               (20)
            
            
               Küsimusi käsitletakse üksikasjalikumalt allpool Norra Posti teatatud tooteturgude alusel.
            
         1.1.   Riigisiseste ettevõtjatevaheliste standardpakiteenuste turg
   
   1.1.1.   Asjaomane tooteturg
   
   
               (21)
            
            
               Taotleja väidab, et riigisiseste ettevõtjatevaheliste standardpakiteenuste turgu tuleks määratleda alla 35 kg kaaluvate postipakkide kättetoimetamisena ettevõtjate vahel Norras (sealhulgas riiki sissetulevad postipakid, mida Norra postiettevõtja või logistikateenuste pakkuja toimetab kätte välisriigis asuva postiettevõtja või logistikateenuste pakkuja nimel) (20).
            
         
               (22)
            
            
               Järelevalveamet leidis oma otsuses Posten Norge/Privpak juhtumis, (21) et ettevõtjatevahelist pakiteenust kasutavad ärikliendid, kes soovivad, et saadetised toimetataks otse teise ettevõtjani tööpäeva jooksul. Äriklientide jaoks on aeg oluline ning nad on valmis selliste teenuste eest maksma märkimisväärselt kõrgemat hinda. Järelevalveamet tegi kindlaks, et ettevõtjatevaheline pakiteenus on oma laadi, hindade ja kavandatud kasutuse poolest ettevõtjatelt tarbijatele saadetavate postipakkide kättetoimetamise teenusega võrreldes erinev (22). See järeldus on kooskõlas komisjoni praktikaga, mille kohaselt on komisjon määratlenud postipakkide kättetoimetamise turud eraldi äriklientidele ja eraklientidele, sest ettevõtjatelt ettevõtjatele ja ettevõtjatelt tarbijatele saadetavate postipakkide kättetoimetamise teenuseid ei peeta üksteisega asendatavateks (23).
            
         
               (23)
            
            
               Taotleja teeb vahet ka ettevõtjatevaheliste pakiteenuste turul ja kaubaveo turul, sest need erinevad käitlemise ja hindade poolest. Ettevõtjatevaheliste teenuste osutajate postipakkide sorteerimisliinide puhul kehtivad kaalupiirangud, mis tähendab seda, et postipakki peab suutma tõsta üks inimene ja see peab olema käsitsetav masinaga. Taotleja väidab, et üle 35 kg ja alla selle kaaluvaid pakke ei sorteerita samas sorteerimiskeskuses ning et teenuseosutajad rakendavad kaalupiiranguid vahemikus 30–35 kg (24).
            
         
               (24)
            
            
               See on kooskõlas komisjoni praktikaga, mille kohaselt määratleti eraldi tooteturg väikepakkide kättetoimetamise teenuste jaoks. Leiti, et väikepakkide kättetoimetamise teenus on eraldi tooteturg, mille puhul 31,5 kg tundus olevat mõistlik piir, et eristada väikepakke kaubaveostest. Seda põhjusel, et kaubaveoseid ja väikepakke transporditakse tavaliselt eri ülesehitusega taristute kaudu. Ühe hiljutise juhtumiga seoses tegi komisjon turu-uuringu, kus enamik vastajaid kinnitas, et sektoris ei ole ühtset kaalupiirangut, mille alusel saab kindlaks teha, millised pakid tuleb jaotada väikepakkide jaotusvõrgu kaudu. Enamik konkurente nimetas siiski kaalupiirangud, mis jäid vahemikku 25–35 kg (25).
            
         
               (25)
            
            
               Peale selle on Norra Post seisukohal, et riigisisesed ja rahvusvahelised ettevõtjatevahelised pakiteenused moodustavad kaks eraldi tooteturgu. Rahvusvaheliste väljaminevate postipakkide kättetoimetamine eeldab tavaliselt kaht teenusepakkujat ja eri taristuid (26). See on kooskõlas komisjoni otsustega, mille puhul eristatakse riigisiseseid ja rahvusvahelisi väikepakkide kättetoimetamise teenuseid (27).
            
         
               (26)
            
            
               Taotleja käsitab riigisisest ettevõtjatevahelist pakiteenust ja rahvusvahelist sissetulevate postipakkide kättetoimetamise teenust ühe ja sama turu osana. Komisjon on teinud mitu otsust, kus rahvusvahelist sissetulevate postipakkide kättetoimetamise teenust käsitati siseturu osana (28). See, kas neid turge käsitatakse eraldiseisva või ühe ja sama turu osana, ei mõjuta lõplikku hinnangut – seega käesoleva otsuse raames turgu täpsemalt ei piiritleta ning asjaomase turu täpse määratluse võib jätta lahtiseks.
            
         
               (27)
            
            
               Järelevalveamet järeldab eeltoodud kaalutlustest lähtuvalt, et käesoleva otsuse kohaldamisel käsitatakse ettevõtjatelt ettevõtjatele saadetavate alla 35 kg kaaluvate postipakkide kättetoimetamise turgu Norras eraldi tooteturuna.
            
         1.1.2.   Otsene avatus konkurentsile
   
   
               (28)
            
            
               Norra Posti turuosa riigisiseste ettevõtjatevaheliste pakiteenuste turul oli 2013. aastal rahalise väärtuse alusel hinnanguliselt 35 %. Kolme suurema konkurendi turuosa kokku oli hinnanguliselt 33 %, mis on alates 2011. aastast iga aastaga suurenenud. PostNordi turuosa oli rahalise väärtuse alusel 13 %, Schenkeri turuosa 11 % ja UPSi turuosa 9 % (29). Peale selle on Norra Posti konkurendid rahvusvahelised ettevõtjad, kellel on laienemiseks vajalikud rahalised vahendid ning näib, et kliendid kasutavad teenuste hankimisel enamasti pakkumismenetlust, mistõttu on teenuseosutaja vahetamine suhteliselt lihtne. Lepinguperiood on üldjuhul samuti lühike ning näib, et kliendid ei ole valitud teenuseosutajatele eriti lojaalsed (30).
            
         
               (29)
            
            
               Norra konkurentsiameti väitel ei suutnud ta oma valduses oleva teabe põhjal kinnitada Norra Posti esitatud andmeid turuosa kohta, kuid leidis, et Norra Post peab konkureerima suurte rahvusvaheliste ettevõtjatega ning „on [ettevõtjatevaheliste] standardpakiteenuste turul avatud märkimisväärsele konkurentsile” (31).
            
         
               (30)
            
            
               Eelöeldu põhjal ning eelkõige konkurentide praegust turupositsiooni ning rahalisi võimalusi silmas pidades järeldab järelevalveamet, et riigisiseste ettevõtjatevaheliste standardpakiteenuste turg on otseselt avatud konkurentsile.
            
         1.2.   Rahvusvaheliste ettevõtjatevaheliste standardpakiteenuste turg (väljaminevad pakid)
   
   1.2.1.   Asjaomane tooteturg
   
   
               (31)
            
            
               Taotleja väidab, et rahvusvaheliste ettevõtjatevaheliste standardpakiteenuste turgu tuleks määratleda Norra ettevõtjate poolt välisriigis asuvatele ettevõtjatele saadetavate postipakkide kättetoimetamisena ning seda tuleks eristada riigisiseste ettevõtjatevaheliste pakiteenuste turust (32).
            
         
               (32)
            
            
               Nagu põhjenduses 16 märgitud ja kooskõlas komisjoni varasema praktikaga, (33) moodustavad riigisisesed ja rahvusvahelised standardpakiteenused kaks eraldi tooteturgu. Peale selle on taotleja, nagu eespool märgitud, seisukohal, et rahvusvaheliste sissetulevate postipakkide teenuste turu segment peaks olema riigisiseste ettevõtjatevaheliste pakiteenuste turu osa, mis on kooskõlas mitme komisjoni otsusega (34).
            
         
               (33)
            
            
               Rahvusvaheline väljaminevate postipakkide kättetoimetamine hõlmab pakkide kogumist, rahvusvahelist vedu ning kättetoimetamist riigisisestest pakiteenustest täiesti erineva jaotusvõrgu kaudu. Rahvusvaheline väljaminevate postipakkide kättetoimetamine eeldab tavaliselt kaht logistikateenuste osutajat – üks postipakkide kogumisriigis ja teine nende sihtriigis. Kogumisriigis kogub logistikateenuste osutaja postipakid kokku transpordiks eri sihtriikidesse. Seejärel toimetab sama või mõni teine logistikateenuste osutaja postipakid sihtriigis sihtkohta.
            
         
               (34)
            
            
               Järelevalveamet järeldab eeltoodud kaalutlustest lähtuvalt, et käesoleva otsuse kohaldamisel käsitatakse Norra ettevõtjatelt välisriigis asuvatele ettevõtjatele saadetavate alla 35 kg kaaluvate postipakkide kättetoimetamise turgu eraldi tooteturuna.
            
         1.2.2.   Otsene avatus konkurentsile
   
   
               (35)
            
            
               Rahvusvaheliste ettevõtjatevaheliste standardpakiteenuste turul (väljaminevad pakid) oli Norra Posti turuosa 2013. aastal rahalise väärtuse alusel 9 %, samal ajal kui suurimate konkurentide turuosa oli vastavalt 26 % (DHL), 24 % (UPS) ja 11 % (TNT) (35). Mitme tugeva konkurendi kohalolek turul avaldab märkimisväärset konkurentsisurvet.
            
         
               (36)
            
            
               Eelöeldu põhjal järeldab järelevalveamet, et rahvusvaheliste ettevõtjatevaheliste standardpakiteenuste turg (väljaminevad pakid) on otseselt avatud konkurentsile. See järeldus on kooskõlas Norra konkurentsiameti hinnanguga (36).
            
         1.3.   Riigisiseste ekspresspakiteenuste (ühepäeva-/ööekspress) turg
   
   1.3.1.   Asjaomane tooteturg
   
   
               (37)
            
            
               Taotleja väitel moodustab postipakkide ja kaupade kättetoimetamine Norra ettevõtjatele järgmisel hommikul enne kindlaksmääratud tähtaega eraldi turu. Sellised ekspressteenused, mida taotleja nimetab ühepäeva-/ööekspressiks, moodustavad eraldi tooteturu, mis erineb ettevõtjatevahelisest standardpakiteenusest, mille puhul on kättetoimetamise tähtaeg järgmise päeva pärastlõunal. Selline ühepäeva-/ööekspress on ettevõtjatevahelisest standardpakiteenusest kaks kuni kolm korda kallim (37).
            
         
               (38)
            
            
               Nagu eespool on märgitud, on ekspresspakiteenuste piiritlemine eraldi tooteturuna kättetoimetamise kiiruse alusel kooskõlas komisjoni otsustuspraktikaga (38). Eristamine põhineb asjaolul, et nende kahe teenuse osutamisel kasutatakse eri taristuid ja võrke ning et ekspressteenused on kiiremad ja usaldusväärsemad ja ka märkimisväärselt kallimad. Ekspressteenuseid osutatakse tavaliselt öö jooksul, need on ajaliselt kindlalt piiritletud ja sisaldavad mitut järgmist lisaväärtusega teenust: väljastusteade, teekonna jälgimine, võimalus muuta sihtkohta ja adressaati transiidi ajal, ukselt uksele kättetoimetamine, paindlik arveldamine ja hinnakujundus, kindlustus- ja raha tagastamise garantii (39). Kuigi saadetise kättetoimetamise ajad eri ekspressteenuste puhul võivad erineda (erinevalt ekspress- ja standardpakiteenuste vahelistest erinevustest), on komisjon hiljuti järeldanud, et need eri teenused ei kujuta endast eri tooteturge, vaid on laiema ekspressteenuste turu osad (40).
            
         
               (39)
            
            
               Eelöeldu põhjal järeldab järelevalveamet, et käesoleva otsuse kohaldamisel käsitatakse Norras ettevõtjatele pakkide ja kaupade kiirkättetoimetamise teenust eraldi tooteturuna.
            
         1.3.2.   Otsene avatus konkurentsile
   
   
               (40)
            
            
               Norra Posti turuosa siseriiklikul ekspressteenuste turul oli 2013. aastal rahalise väärtuse alusel hinnanguliselt 28 %, samal ajal kui PostNordi turuosa oli 33 %, Jetpaki turuosa 11 % ja Schenkeri turuosa 12 %. Norra Posti turuosa on 2011. aastast alates vähenenud. Sellel turul tegutseb mitu rahvusvahelist ettevõtjat ja paljud kliendid korraldavad enne teenuseosutajaga lepingu sõlmimist pakkumismenetluse (41). Neid tegureid arvesse võttes ja kooskõlas Norra konkurentsiameti hinnangu ja järeldustega (42) järeldab järelevalveamet, et riigisiseste ekspresspakiteenuste turg on otseselt avatud konkurentsile.
            
         1.4.   Rahvusvaheliste ekspresspakiteenuste turg (sissetulevad ja väljaminevad pakid)
   
   1.4.1.   Asjaomane turg
   
   
               (41)
            
            
               Taotleja leiab, et postipakkide ja kaupade kiirtransport Norrasse ja Norrast välja moodustab eraldi turu (43). Turu selline piiritlemine on kooskõlas komisjoni otsustuspraktikaga (44). Komisjon on leidnud, et postipakkide rahvusvaheline kättetoimetamine hõlmab nende kogumist, rahvusvahelist vedu ning kättetoimetamist täiesti teistsuguse jaotusvõrgu kaudu (45). Rahvusvaheliste ekspresspakiteenuste puhul on tegemist märkimisväärselt suurema arvu sihtkohtadega ning spetsiifilise ja keeruka logistikaga, samuti on vaja kvalifitseeritumat personali ja suutlikkust tulla toime täiendavate regulatiivsete nõuetega. Isegi kui mõned turuosalised on tegevad nii riigisiseste kui ka rahvusvaheliste ekspressteenuste turul, on nende äritegevus tavaliselt eraldi korraldatud. Seega on teenuseosutaja seisukohalt rahvusvaheliste ja riigisiseste ekspressteenuste müük, turundus ning tehingud väga erinevad (46). Rahvusvahelisi ekspressteenuseid eristatakse riigisisestest ka taristu riigisisese laadi tõttu (47).
            
         
               (42)
            
            
               Eelöeldu põhjal järeldab järelevalveamet, et käesoleva otsuse kohaldamisel käsitatakse rahvusvahelisi ekspresspakiteenuseid eraldi tooteturuna.
            
         1.4.2.   Otsene avatus konkurentsile
   
   
               (43)
            
            
               Norra Posti turuosa rahvusvaheliste ekspresspakiteenuste turul oli 2013. aastal rahalise väärtuse alusel 4,4 %, kusjuures ettevõtjal tuleb silmitsi seista tugeva konkurentsiga, mida pakuvad rahvusvahelised ettevõtjad, nagu DHL, kelle turuosa on 38 %, TNT, kelle turuosa on 21 % ja UPS, kelle turuosa on 19 % (48). Norra Posti turuosa on konkurentidega võrreldes väike ja see on 2011. aastast alates vähenenud. Neid tegureid arvesse võttes ja kooskõlas Norra konkurentsiameti hinnangu ja järeldustega (49) järeldab järelevalveamet, et rahvusvaheliste ekspresspakiteenuste turg on otseselt avatud konkurentsile.
            
         1.5.   Kauba (üld-/ühendveos) ekspedeerimine maismaad mööda
   
   1.5.1.   Asjaomane tooteturg
   
   
               (44)
            
            
               Taotleja väitel moodustab kauba (üldveos) ekspedeerimine eraldi turu, osutades terminalide võrgu kaudu käideldavate 35–2 500 kg kaaluvate kaupade kättetoimetamisele. Taotleja leiab, et termo- ja mahtlasti transport peaks jääma kõnealuse turu määratlusest välja (50).
            
         
               (45)
            
            
               Taotleja eristab ettevõtjalt ettevõtjale saadetavate postipakkide transporti kaubaveost, kuna kaupa käideldakse teistsuguste seadmetega kui standardmõõdus postipakke, mille kaalupiirang on 30–35 kg ning mida tavaliselt käideldakse suuri koguseid käitlevates automatiseeritud sorteerimiskeskustes. Kaubaveos seevastu sisaldab enamasti suuremaid ja raskemaid kaubaühikuid, mille käitlemiseks on vaja spetsiaalseid seadmeid (nt kahveltõstukid jne). Kaubaveo puhul kehtivad ka teistsugused hinnakujundusmudelid kui postipakkide transpordi puhul, mis sageli tähendab seda, et kauba kättetoimetamise hind on madalam (51).
            
         
               (46)
            
            
               Peale selle on taotleja seisukohal, et kaubaveoturgu saab jagada üld-/ühendveoste ja raskemate veoste ehk nn osaveoste turuks. Selline eristamine põhineb hinnaerinevustel, kuid eelkõige asjaolul, et nende toodete transpordiks ja käitlemiseks on vaja teistsugust võrku ja taristut. Üld- või ühendveoste puhul, mida käideldakse terminalides, on vaja terminalide võrku, samal ajal kui osaveose puhul on vaja suurt sõidukiparki, kuna need kaubad liiguvad tavaliselt saatjalt otse saajani.
            
         
               (47)
            
            
               Kuigi komisjon ei ole ekspedeerimisteenuse määratluse suhtes lõplikku seisukohta võtnud, on ta mitmel juhul teinud selget vahet pakiteenustel ja kaubaveoteenustel kaalu, mõõtmete ja vajalike käitlemisseadmete alusel (pakiteenuste puhul käideldakse suures koguses ühikuid, mis peavad olema ettenähtud kaalus ja standardmõõdus, tänu millele on käitlemine ja transport standardiseeritud ja ühikukulud väiksed) (52). Kaupade ekspedeerimist on komisjon oma praktikas määratlenud kliendi eest kaupade veo korraldamisena vastavalt kliendi vajadustele (see võib hõlmata ka kõrvalteenuseid, nagu tollivormistus, ladustamine, maapealsed teenused jne) (53).
            
         
               (48)
            
            
               Peale selle eristas komisjon direktiivi 2004/17/EÜ artikli 30 kohases vabastusotsuses kergkaubaveo teenuste turgu, mida määratletakse 35–2 500 kg kaaluvate üksikkaubasaadetiste transpordina, ning kaubaveoteenuste turgu, mida määratletakse raskete, üle 5 000 kg või ka 2 500–5 000 kg kaaluvate konteinerlastide vedamise teenustena (54). Selline mõttekäik näib olevat kooskõlas komisjoni ühinemisotsusega, kus maanteed mööda toimuv ekspedeerimine jagati täiendavalt vastavalt kategooriatele järgmisteks harudeks: „suhteliselt väikese kauba transport, millest ei piisa treileri täitmiseks ehk ühendveos”, „pooltühi treiler ehk osaveos” ning „täistreiler”. Treileri täitmiseks ebapiisavat väikekaupa ehk ühendveost määratleti postipakist suurema, kuid alla 2 tonni kaaluva veosena ning pooltühja treilerit ehk osaveost määratleti üle 2 tonni kaaluva kuni täistreilerina. Täistreiler hõlmab mis tahes veost, mis täidab kogu treileri. Komisjon väitis, et eri käitlemisnõuded tingisid eraldi tooteturud, kuna taristu ja turuosalised olid erinevad. Komisjon leidis lõpuks, et turgude täpne piiritlemine ei ole vajalik, kuna turu isegi kõige kitsama määratluse puhul puuduvad tõendid selle kohta, et osalised saavutaksid valitseva seisundi (55).
            
         
               (49)
            
            
               Kuigi komisjon on kaalunud ekspedeerimisteenuste täiendavat jaotamist tegevuse liigi alusel riigisiseseks ja rahvusvaheliseks kaupade veoks ning ekspedeerimisviisi alusel õhu, maismaa ja mere kaudu toimuvateks ekspedeerimisteenusteks, (56) leiab järelevalveamet, et käesoleval juhul ei ole vaja asjaomast tooteturgu eespool esitatud määratlustest täpsemalt piiritleda. Samuti ei mõjuta lõplikku hinnangut see, kas mahtlasti ja termotransporti peetakse kauba (üldveos) ekspedeerimise turu osaks või mitte, nii et käesoleva otsuse raames turgu täiendavalt ei piiritleta ning asjaomase turu täpse määratluse võib jätta lahtiseks.
            
         1.5.2.   Otsene avatus konkurentsile
   
   
               (50)
            
            
               Norra Posti turuosa kauba (üldveos) ekspedeerimise turul oli 2013. aastal rahalise väärtuse alusel 10 %, samal ajal kui Schenkeri turuosa oli 13 % ja PostNordi turuosa 12 %. Aastatel 2011–2013 ei ole Norra Posti ega tema peamiste konkurentide turuosa muutunud (57). Peale selle tegutsesid kõnealusel turul mitu suurt rahvusvahelist ettevõtjat, kes avaldasid Norra Postile märkimisväärset konkurentsisurvet. Kõnealuseid tegureid arvesse võttes ja kooskõlas Norra konkurentsiameti hinnangu ja järeldustega (58) järeldab järelevalveamet, et kauba (üldveos) ekspedeerimise turg on otseselt avatud konkurentsile.
            
         1.6.   Kauba (osaveos) ekspedeerimine maismaad mööda
   
   1.6.1.   Asjaomane tooteturg
   
   
               (51)
            
            
               Taotleja väidab kooskõlas punktis 1.5.1 esitatud väidetega, et kauba (osaveos) ekspedeerimine moodustab eraldi turu, osutades üle 2 000 – 2 500 kg kaaluvate kaupade kättetoimetamisele, mida ei käidelda terminalides, vaid transporditakse maanteed või raudteed mööda saatjalt otse saajale. Taotleja leiab taas, et termo- ja mahtlasti transport peaks jääma kõnealuse turu määratlusest välja (59).
            
         
               (52)
            
            
               Hoolimata sellest, kas asjaomast turgu määratletakse kitsalt või laialt, lõpphinnangut see ei mõjuta. Järelevalveamet leiab seega, et asjaomast tooteturgu ei ole vaja eespool esitatud määratlustest täpsemalt piiritleda ning hindab, kas Norra Post on otseselt avatud konkurentsile kauba (osaveos) ekspedeerimise turul, välja arvatud termo- ja mahtlasti transport.
            
         1.6.2.   Otsene avatus konkurentsile
   
   
               (53)
            
            
               Norra Posti turuosa kauba (osaveos) ekspedeerimise turul oli 2013. aastal rahalise väärtuse alusel 16 %, samal ajal kui Schenkeri turuosa oli 11 % ja PostNordi turuosa 9 %. Norra Posti turuosa on 2011. aastast alates veidi vähenenud. Peale selle tegutsesid kõnealusel turul mitu suurt rahvusvahelist ettevõtjat, kes avaldasid Norra Postile märkimisväärset konkurentsisurvet (60). Kooskõlas Norra konkurentsiameti hinnangu ja järeldusega (61) järeldab järelevalveamet, et nende tegurite põhjal on kauba (osaveos) ekspedeerimise turg otseselt avatud konkurentsile.
            
         IV.   JÄRELDUSED
   
   
               (54)
            
            
               Eespool nimetatud näitajaid arvesse võttes tuleb direktiivi 2004/17/EÜ artikli 30 lõikes 1 sätestatud konkurentsile otsese avatuse tingimust pidada täidetuks järgmiste Norras osutatavate teenuste puhul:
               
                           a)
                        
                        
                           riigisisesed ettevõtjatevahelised standardpakiteenused,
                        
                     
                           b)
                        
                        
                           rahvusvahelised ettevõtjatevahelised standardpakiteenused (väljaminevad pakid),
                        
                     
                           c)
                        
                        
                           riigisisesed ekspresspakiteenused (ühepäeva-/ööekspress),
                        
                     
                           d)
                        
                        
                           rahvusvahelised ekspresspakiteenused (sissetulevad ja väljaminevad pakid),
                        
                     
                           e)
                        
                        
                           kauba (üld-/ühendveos) ekspedeerimine maismaad mööda,
                        
                     
                           f)
                        
                        
                           kauba (osaveos) ekspedeerimine maismaad mööda.
                        
                     
         
               (55)
            
            
               Kuna turule piiramatu juurdepääsu tingimust peetakse täidetuks, ei tuleks direktiivi 2004/17/EÜ kohaldada juhul, kui hankijad sõlmivad riigihankelepinguid, mille eesmärk on võimaldada Norras põhjenduse 54 punktides a–f loetletud teenuste osutamist, ega ka juhul, kui korraldatakse ideekonkurss sellise tegevuse teostamiseks Norras.
            
         
               (56)
            
            
               Käesolev otsus põhineb järelevalveametile esitatud teabel. Otsuse võib läbi vaadata, kui olulised muutused tegelikus või õiguslikus olukorras tingivad selle, et direktiivi 2004/17/EÜ artikli 30 lõike 1 kohaldamise tingimused ei ole enam täidetud.
            
         
               (57)
            
            
               Käesolev otsus tehakse ainuüksi direktiivi 2004/17/EÜ artikli 30 kohase erandi tegemiseks ja see ei piira konkurentsieeskirjade kohaldamist.
            
         
               (58)
            
            
               Käesolev otsus ei välista hankementlust käsitlevate EMP eeskirjade kohaldamist valdkondades, mis ei kuulu käesoleva otsuse reguleerimisalasse. Peale selle tuletatakse meelde, et mitut tegevust hõlmavaid hankelepinguid tuleks käsitada vastavalt direktiivi 2004/17/EÜ artiklile 9. See tähendab, et kui hankija osaleb nn segahankes, see tähendab hankemenetluses, mis hõlmab nii tegevusi, mis on direktiivi 2004/17/EÜ kohaldamisest vabastatud, kui ka tegevusi, mis ei ole sellest vabastatud, tuleb arvesse võtta seda, millise tegevuse jaoks leping on peamiselt mõeldud. Segahanke puhul, mille peamiseks eesmärgiks on toetada tegevusi, mis ei ole direktiivi 2004/17/EÜ kohaldamisalast vabastatud, kohaldatakse kõnealuse direktiivi sätteid. Kui ei ole objektiivselt võimalik kindlaks määrata, millise tegevuse jaoks leping on peamiselt ette nähtud, sõlmitakse leping kooskõlas direktiivi 2004/17/EÜ artikli 9 lõigetes 2 ja 3 sätestatud eeskirjadega.
            
         
               (59)
            
            
               Käesolevas otsuses esitatud meetmed on kooskõlas EFTA riigihangete komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Euroopa Majanduspiirkonna lepingu XVI lisa punktis 4 osutatud õigusakti, millega sätestatakse riigihankelepingute sõlmimise kord kommunaalteenuste sektoris (direktiiv 2004/17/EÜ), ei kohaldata hankijate sõlmitavate riigihankelepingute suhtes, mille eesmärk on võimaldada järgmiste teenuste osutamist Norras:
   
               a)
            
            
               riigisisesed ettevõtjatevahelised standardpakiteenused,
            
         
               b)
            
            
               rahvusvahelised ettevõtjatevahelised standardpakiteenused (väljaminevad pakid),
            
         
               c)
            
            
               riigisisesed ekspresspakiteenused (ühepäeva-/ööekspress),
            
         
               d)
            
            
               rahvusvahelised ekspresspakiteenused (sissetulevad ja väljaminevad pakid),
            
         
               e)
            
            
               kauba (üld-/ühendveos) ekspedeerimine maismaad mööda,
            
         
               f)
            
            
               kauba (osaveos) ekspedeerimine maismaad mööda.
            
         Artikkel 2
   Käesolev otsus on adresseeritud Norra Kuningriigile.
   
      Brüssel, 6. juuli 2015
      
         
            EFTA järelevalveameti nimel
         
         
            kolleegiumi liige
         
         Helga JÓNSDÓTTIR
         
            direktori asetäitja
         
         Markus SCHNEIDER
      
   
   
      (1)  ELT L 134, 30.4.2004, lk 1.
   
      (2)  Järelevalveamet sai selle 23. märtsil 2015. Vt dokument nr 752259.
   
      (3)  Dokumendid nr 760094, 757507 ja 758208.
   
      (4)  Dokument nr 758924.
   
      (5)  Dokumendid nr 758020, 759785 ja 759788.
   
      (6)  Dokument nr 762175.
   
      (7)  Lov 16. juli 1999 nr. 69 om offentlige anskaffelser.
   
      (8)  Forskrift 7. april 2006 nr. 403 om innkjopsregler i forsyningssektorene (vann- og energiforsyning, transport og posttjenester).
   
      (9)  Euroopa Parlamendi ja nõukogu direktiiv 97/67/EÜ, 15. detsember 1997, ühenduse postiteenuste siseturu arengut ja teenuse kvaliteedi parandamist käsitlevate ühiseeskirjade kohta (EÜT L 15, 21.1.1998, lk 14). Seadus, millele osutatakse Euroopa Majanduspiirkonna lepingu XI lisa punktis 5d.
   
      (10)  Euroopa Parlamendi ja nõukogu direktiiv 2002/39/EÜ, 10. juuni 2002, millega muudetakse direktiivi 97/67/EÜ ühenduse postiteenuste konkurentsile avamise jätkamise kohta (EÜT L 176, 5.7.2002, lk 21). Seadus, millele osutatakse Euroopa Majanduspiirkonna lepingu XI lisa punktis 5d.
   
      (11)  Euroopa Parlamendi ja nõukogu direktiiv 2008/6/EÜ, 20. veebruar 2008, millega muudetakse direktiivi 97/67/EÜ seoses ühenduse postiteenuste siseturu rajamise lõpuleviimisega (ELT L 52, 27.2.2008, lk 3).
   
      (12)  Direktiivi 2004/17/EÜ artikli 30 lõige 2.
   
      (13)  Vt ka järelevalveameti 22. mai 2012. aasta otsust nr 189/12/COL, millega elektrienergia tootmine ja hulgimüük Norras vabastatakse Euroopa Parlamendi ja nõukogu direktiivi 2004/17/EÜ (millega kooskõlastatakse vee-, energeetika-, transpordi- ja postiteenuste sektoris tegutsevate ostjate hankemenetlused) kohaldamisest (ELT L 287, 18.10.2012, lk 21 ja EMP kaasanne nr 58, 18.10.2012, lk 14).
   
      (14)  Komisjoni otsus IV/M.1549, 8 juuli 1999, Deutsche Post/ASG, punkt 10; komisjoni otsus COMP/M.3155, 19. juuni 2003, Deutsche Post/Securicor, punkt 8; komisjoni otsus COMP/M.5152, 21. aprill 2009, Posten AB/Post Danmark A/S, punktid 49–63; ning komisjoni otsus COMP/M.6570, 30. jaanuar 2013, UPS/TNT Express, punktid 156 ja 164.
   
      (15)  Komisjoni rakendusotsus 2013/154/EL, 22. märts 2013, teatavate Ungari postiteenuste väljajätmise kohta Euroopa Parlamendi ja nõukogu direktiivi 2004/17/EÜ (millega kooskõlastatakse vee-, energeetika-, transpordi- ja postiteenuste sektoris tegutsevate ostjate hankemenetlused) (ELT L 86, 26.3.2013. lk 22) kohaldamisalast, punktid 9 ja 18; komisjoni otsus 2010/142/EL, 3. märts 2010, teatavate Austria postiteenuste väljajätmise kohta Euroopa Parlamendi ja nõukogu direktiivi 2004/17/EÜ (ELT L 56, 6.3.2010, lk 8) kohaldamisalast, punktid 9–14; komisjoni otsus 2009/46/EÜ, 19. detsember 2008, teatavate Rootsi postiteenuste väljajätmise kohta Euroopa Parlamendi ja nõukogu direktiivi 2004/17/EÜ (millega kooskõlastatakse vee-, energeetika-, transpordi- ja postiteenuste sektoris tegutsevate ostjate hankemenetlused) (ELT L 19, 23.1.2009, lk 50) kohaldamisalast, punktid 16–24; ning komisjoni otsus 2007/564/EÜ, 6. august 2007, teatavate Soome postiteenuste väljajätmise kohta direktiivi 2004/17/EÜ (millega kooskõlastatakse vee-, energeetika-, transpordi- ja postiteenuste sektoris tegutsevate ostjate hankemenetlused) (ELT L 215, 18.8.2007, lk 21) kohaldamisalast, punktid 17–23.
   
      (16)  Komisjoni otsus COMP/M.1347, 23. veebruar 1999, Deutsche Post/Securicor, punktid 32–34; komisjoni otsus IV/M.1405, 15. veebruar 1999, TNT Post Group/Jet Services, punktid 29–31; komisjoni otsus IV/M.1513, 1. juuli 1999, Deutsche Post/Danzas/Nedlloyd, punktid 15–19; komisjoni otsus COMP/M.1549, 8. juuli 1999, Deutsche Post/ASG, punktid 15–18; komisjoni otsus COMP/M.2908, 21. oktoober 2002, Deutsche Post/DHL (II), punktid 19 ja 20; komisjoni otsus COMP/M.3155, 19. juuni 2003, Deutsche Post/Securicor, punkt 11; komisjoni otsus COMP/M.3971, 24. november 2005, Deutsche Post/Exel, punktid 31 ja 32; komisjoni otsus COMP/M.5152, 21. aprill 2009, Posten AB/Post Danmark A/S, punktid 64–74; komisjoni otsus COMP/M.6503, 4. juuli 2012, La Poste/Swiss Post/JV, punktid 53–56; ning komisjoni otsus COMP/M.6570, 30. jaanuar 2013, UPS/TNT Express, punktid 241–243.
   
      (17)  Komisjoni otsus 2013/154/EL, punkt 19.
   
      (18)  Komisjoni otsus COMP/M.3971, 24. november 2005, Deutsche Post/Exel, punktid 25–27.
   
      (19)  Vt Norra konkurentsiameti 29. jaanuari 2015. aasta seisukoht (dokument nr 746121), lk 4.
   
      (20)  Vt Norra Posti taotlus, lk 23.
   
      (21)  EFTA järelevalveameti otsus nr 322/10/COL, 14. juuli 2010, Posten Norge/Privpak.
   
      (22)  EFTA järelevalveameti otsus nr 322/10/COL, 14. juuli 2010, Posten Norge/Privpak, jaotis 12.1.2, punkt 360.
   
      (23)  Komisjoni otsus COMP/M.5152, 21. aprill 2009, Posten AB/Post Danmark A/S, punktid 58–63; komisjoni otsus 2009/46/EÜ, punktid 17 ja 18, ning komisjoni otsus nr 2007/564/EÜ, punktid 17 ja 18.
   
      (24)  Vt Norra Posti taotlus, lk 26.
   
      (25)  Komisjoni otsus COMP/M.6570, 30. jaanuar 2013, UPS/TNT Express, punktid 159–164 ning komisjoni otsus IV/M.1513, 1. juuli 1999, Deutsche Post/Danzas/Nedlloyd, punkt 10.
   
      (26)  Vt Norra Posti taotlus, lk 25.
   
      (27)  Komisjoni otsus COMP/M.6570, 30. jaanuar 2013, UPS/TNT Express, punktid 165–182 ja komisjoni otsus COMP/M.5152, 21. aprill 2009, Posten AB/Post Danmark A/S, punktid 54–74.
   
      (28)  Komisjoni otsus COMP/M.5152, 21. aprill 2009, Posten AB/Post Danmark A/S, punktid 54–57. Vt ka komisjoni otsus 2010/142/EL, punktid 10 ja 11 ning komisjoni otsus 2014/184/EL, 2. aprill 2014, teatavate Austria postiteenuste väljajätmise kohta Euroopa Parlamendi ja nõukogu direktiivi 2004/17/EÜ (millega kooskõlastatakse vee-, energeetika-, transpordi- ja postiteenuste sektoris tegutsevate ostjate hankemenetlused) (ELT L 101, 4.4.2014, lk 4) kohaldamisalast, punktid 29, 44 ja 45 (posti kättetoimetamine).
   
      (29)  Vt Norra Posti taotlus, lk 102–105.
   
      (30)  Vt Norra Posti taotlus, lk 107 ja 115.
   
      (31)  Vt Norra konkurentsiameti 29. jaanuari 2015. aasta seisukoht (dokument nr 746121), lk 6.
   
      (32)  Vt Norra Posti taotlus, lk 25.
   
      (33)  Komisjoni otsus COMP/M.5152, 21. aprill 2009, Posten AB/Post Danmark A/S, punktid 54–74 ning komisjoni otsus COMP/M.6570, 30. jaanuar 2013, UPS/TNT Express, punktid 165–182.
   
      (34)  Vt eespool punkt 26.
   
      (35)  Vt Norra Posti taotlus, lk 119 ja 121.
   
      (36)  Vt Norra konkurentsiameti 29. jaanuari 2015. aasta seisukoht (dokument nr 746121), lk 6.
   
      (37)  Vt Norra Posti taotlus, lk 53–54.
   
      (38)  Komisjoni otsus COMP/M.3971, 24. november 2005, Deutsche Post/Exel, punktid 21 ja 22; komisjoni otsus COMP/M.5152, 21. aprill 2009, Posten AB/Post Danmark A/S, punktid 50–53; komisjoni otsus COMP/M.6570, 30. jaanuar 2013, UPS/TNT Express, punktid 188–219. Vt ka komisjoni rakendusotsus 2013/154/El, punkt 9; komisjoni otsus 2010/142/EL, punkt 11; komisjoni otsus 2009/46/EÜ, punkt 19; ning komisjoni otsus 2007/564/EÜ, punkt 19.
   
      (39)  Komisjoni otsus COMP/M.3971, 24. november 2005, Deutsche Post/Exel, punkt 21.
   
      (40)  Komisjoni otsus COMP/M.6570, 30. jaanuar 2013, UPS/TNT Express, punktid 220–226.
   
      (41)  Vt Norra Posti taotlus, lk 134–147.
   
      (42)  Vt Norra konkurentsiameti 29. jaanuari 2015. aasta seisukoht (dokument nr 746121), lk 6.
   
      (43)  Vt Norra Posti taotlus, lk 23 ja 148.
   
      (44)  Komisjoni otsus COMP/M.2908, 21. oktoober 2002, Deutsche Post/DHL (II), punktid 10–18; komisjoni otsus COMP/M.3971, 24. november 2005, Deutsche Post/Exel, punkt 22; komisjoni otsus COMP/M.5152, 21. aprill 2009, Posten AB/Post Danmark A/S, punktid 54–57; ning komisjoni otsus COMP/M.6570, 30. jaanuar 2013, UPS/TNT Express, punktid 165–187. Vt ka komisjoni otsus 2013/154/EL, punkt 9; ning komisjoni otsus 2007/564/EÜ, punkt 19.
   
      (45)  Komisjoni otsus COMP/M.5152, 21. aprill 2009, Posten AB/Post Danmark A/S, punkt 55.
   
      (46)  Komisjoni otsus COMP/M.3971, 24. november 2005, Deutsche Post/Exel, punkt 22.
   
      (47)  Komisjoni otsus COMP/M.2908, 21. oktoober 2002, Deutsche Post/DHL (II), punkt 12.
   
      (48)  Vt Norra Posti taotlus, lk 150–151.
   
      (49)  Vt Norra konkurentsiameti 29. jaanuari 2015. aasta seisukoht (dokument nr 746121), lk 6–7.
   
      (50)  Norra Post määratleb termotransporti teatud temperatuuril olevate (st külm-) kaupade transpordina, mis toimub spetsiaalselt varustatud sõidukitega erihindade alusel ja sagedasti kasutatavatel erimarsruutidel (Norra Posti taotlus, lk 29). Norra Post määratleb mahtlasti transporti pakendamata kaupade, enamasti vedelike, gaasi või graanulmaterjalide transpordina, mida ei saa transportida koos teist liiki kaupadega (nt kruus, muld, väetis, nafta ja gaas), mille transpordiks on vaja spetsiaalseid sõidukeid, nagu erivarustusega tsisternid või avatud veokid/haagised (Norra Posti 13. mai 2015. aasta kiri, dokument nr 757562).
   
      (51)  Vt Norra Posti taotlus, lk 23 ja 26.
   
      (52)  Komisjoni otsus IV/M.1513, 1. juuli 1999, Deutsche Post/Danzas/Nedloyd, punkt 10; komisjoni otsus IV/M.1549, 8. juuli 1999, Deutsche Post/ASG, punkt 10; komisjoni otsus COMP/M.2908, 21. oktoober 2002, Deutsche Post/DHL (II), punkt 10; ning komisjoni otsus COMP/M.6570, 30. jaanuar 2013, UPS/TNT Express, punktid 159–164.
   
      (53)  Komisjoni otsus COMP/M.1794, 7. veebruar 2000, Deutsche Post/Air Express International, punkt 8; ning komisjoni otsus COMP/M.5152, 21. aprill 2009, Posten AB/Post Danmark A/S, punktid 108–110.
   
      (54)  Komisjoni otsus nr 2007/564/EÜ, punkt 20.
   
      (55)  Komisjoni otsus IV/M.1549, 8. juuli 1999, Deutsche Post/ASG, punktid 11–13. Vt ka komisjoni otsus COMP/M.1513, 1. juuli 1999, Deutsche Post/Danzas/Nedloyd, punkt 11, viimane lause.
   
      (56)  Peale selle on komisjon väitnud, et kauba ekspedeerimist maismaad mööda saab jaotada veel ekspedeerimiseks raudteed ja maanteed mööda. Vt komisjoni otsus COMP/M.1794, 7. veebruar 2000, Deutsche Post/Air Express International, punktid 8–11 ning komisjoni otsus COMP/M.5152, 21. aprill 2009, Posten AB/Post Danmark A/S, punktid 108–110.
   
      (57)  Vt Norra Posti taotlus, lk 166 ja 168.
   
      (58)  Vt Norra konkurentsiameti 29. jaanuari 2015. aasta seisukoht (dokument nr 746121), lk 7.
   
      (59)  Vt Norra Posti taotlus, lk 23.
   
      (60)  Vt Norra Posti taotlus, lk 183–195.
   
      (61)  Vt joonealune märkus 58.